Riise til VG: - Man får frysninger
Nordmannen startet på venstrebacken for Liverpool-legendens lag, men ble tatt ut til pause sammen med en haug med andre. I den omgangen han spilte var imidlertid Riise energisk, som vanlig, og løp stadig opp og ned venstresiden. Han fikk også muligheten på et frispark, som ble reddet av Pepe Reina.– Når jeg kommer inn og hører min egen sang ... Det kribler, man får frysninger. Det blir ikke større enn å gå ut på Anfield og høre «You Never Walk Alone». Det kan egentlig ikke beskrives, sier Riise til VG etter kampen. – Det ser ut som du er godt likt av fansen? – Jeg er en type som gir mye av meg selv, og da får man ofte mye tilbake, smiler Riise. Han forteller at han og Gerrard har et godt vennskap, noe de begge også har snakket om tidligere. – Men man trenger ikke snakke sammen hver dag, sier han.Han forteller at det var som i gamle dager da han og gamle lagkompiser kom sammen igjen. Etter kampen skal spillerne tilbake på hotellet, før de skal ha en hyggelig ettermiddag sammen. VG fulgte kampen. Se live-referatet her . Stjerner som Luis Suarez, Fernando Torres, Didier Drogba, Xabi Alonso, Pepe Reina og Thierry Henry var også blant spillerne som tok del i kampen, fordelt på lagene til Steven Gerrard og Jamie Carragher.Som veldedighetskamper flest startet kampen i rolig tempo, men med store sjanser. Mario Balotelli gjorde 1-0 til Jamie Carraghers lag nærmest ut av ingenting etter åtte minutter, med et velplassert skudd fra 16 meter. Et knapt kvarter senere sendte han gjennom Didier Drogba med en gjennombruddspasning, og ivorianeren rundet keeper og satte inn 2-0. Den tidligere Arsenal-spilleren Thierry Henry spilte på Riise og Gerrards lag. Han hadde en spektakulær pasning og viste glimt av gammel klasse. Etter kampen var han full av lovord om Liverpool-supporterne på Anfield. – Supporterne her er fantastiske. Når de synger «you'll never walk alone» føles det helt utrolig. Det var enormt å få spille foran disse supporterne som har vunnet så mange poeng for Liverpool. For en dag for Gerrard, laget og klubben, sier Henry i et intervju vist på TV 2. Gerrard reduserte selv på straffe etter at Jerome Sinclair ble tatt i feltet. Fra ellevementeren satte han ballen sikkert oppe i høyre hjørne bak Pepe Reina.Tempoet ble ikke nevneverdig høyere etter hvilen, og returløpvegringen var tydelig hos flere. Begeistringen over å se Luis Suarez tilbake i Liverpool-trøyen var imidlertid nok til å varme tilhengerne på tribunene. Det ble med sjansene i andre omgang, helt til Luis Suarez ble felt innenfor 16-meteren. Straffen satte Steven Gerrard nok en gang sikkert bak motstandernes keeper, til 2-2. I det 81. minuttet takket Gerrard for kampen og trasket av Anfield som så mange ganger før. De siste ni minuttene ble spilt uten Liverpool-legenden, som gir seg for de røde etter denne sesongen. Etter det ble det ikke mer spennende på banen, og kampen ebbet ut til 2-2.
(Team Gerrard - Team Carragher 2-2) John Arne Riise syntes det var stort å entre Anfield igjen i Steven Gerrards veldedighetskamp.